CELEX: 32018D2007
Language: bg
Date: 2018-12-17 00:00:00
Title: Решение (ОВППС) 2018/2007 на Съвета от 17 декември 2018 година за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия

18.12.2018   
               
               
                  BG
               
               
                  Официален вестник на Европейския съюз
               
               
                  L 322/22
               
            
         РЕШЕНИЕ (ОВППС) 2018/2007 НА СЪВЕТА
         от 17 декември 2018 година
         за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 10 ноември 2008 г. Съветът прие Съвместно действие 2008/851/ОВППС (1) за създаване на военната операция на ЕС Atalanta („Atalanta“).
                  
               
                     (2)
                  
                  
                     На 30 юли 2018 г. Съветът прие Решение (ОВППС) 2018/1083 (2) за изменение на Съвместно действие 2008/851/ОВППС и удължаване на срока на Atalanta до 31 декември 2020 г.
                  
               
                     (3)
                  
                  
                     На 14 ноември 2018 г. Съветът за сигурност на ООН (СС на ООН) прие Резолюция 2444 (2018), с която прекрати мандата на Групата за мониторинг на Сомалия и Еритрея, считано от 16 декември 2018 г., и създаде експертна група за Сомалия със същите задачи, доколкото те се отнасят до Сомалия.
                  
               
                     (4)
                  
                  
                     На 22 ноември 2018 г. Комитетът по политика и сигурност (КПС) постигна съгласие, че на Atalanta следва да се разреши да предава информация на Интерпол и Европол, включително лични данни, получени по силата на съществуващата правна рамка, събрани относно незаконни дейности, различни от пиратството, в хода на операциите срещу пиратството като мандатът на Atalanta остава непроменен.
                  
               
                     (5)
                  
                  
                     КПС постигна съгласие също така, че в Съвместно действие 2008/851/ОВППС следва да бъде включена разпоредба относно приложимото право спрямо разкриването на лични данни в този контекст.
                  
               
                     (6)
                  
                  
                     Поради това Съвместно действие 2008/851/ОВППС следва да бъде съответно изменено.
                  
               
                     (7)
                  
                  
                     В съответствие с член 5 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Дания не участва в изпълнението на настоящото решение и поради това не участва във финансирането на операцията,
                  
               ПРИЕ НАСТОЯЩОТО РЕШЕНИЕ:
         
            Член 1
            Съвместно действие 2008/851/ОВППС се изменя, както следва:
            
                        1)
                     
                     
                        В член 2 буква н) се заменя със следното:
                        
                                    „н)
                                 
                                 
                                    подкрепя, в съответствие с Конвенцията на ООН по морско право и в рамките на съществуващите средства и способности, дейностите на експертната група за Сомалия съгласно резолюции 2444 (2018) на СС на ООН посредством наблюдение и докладване на експертната група на набелязани съдове, за които съществуват подозрения, че оказват подкрепа на пиратските мрежи.“
                                 
                              
                  
                        2)
                     
                     
                        В член 15 параграф 4 се заменя със следното:
                        
                           „4.   На Atalanta се разрешава да споделя с експертната група за Сомалия и CMF информация, различна от лични данни, за незаконни или неразрешени дейности, събрана в хода на операциите срещу пиратството.“
                        
                     
                  
                        3)
                     
                     
                        В член 15 се добавят следните параграфи:
                        
                           „5.   На Atalanta се разрешава да предоставя на Интерпол, в съответствие с член 2, буква з), и на Европол, в съответствие с член 2, буква и), събрана информация относно незаконни дейности, различни от пиратството в хода на операциите срещу пиратството.
                        
                        
                           6.   Предоставянето на лични данни съгласно член 2 се извършва в съответствие с правото на държавата на плавателния съд или въздухоплавателното средство, които обработват тези лични данни.“
                        
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 17 декември 2018 година.
            
               
                  За Съвета
               
               
                  Председател
               
               E. KÖSTINGER
            
         
         
            (1)  Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (ОВ L 301, 12.11.2008 г., стр. 33).
         
            (2)  Решение (ОВППС) 2018/1083 на Съвета от 30 юли 2018 г. за изменение на Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (ОВ L 194, 31.7.2018 г., стр. 142).